Diari Oficial de la Generalitat Valenciana


Sumari del DOGV 3779, del 26-06-2000 (2000/4891)

RESOLUCIÓ de 18 de maig de 2000, del secretari de la Comissió Territorial d'Urbanisme de Castelló, per la qual es fa públic l'Acord de 17 de maig de 2000, que fa referència a la modificació puntual de les normes subsidiàries de planejament de Chilches sobre zona verda privada en el carrer de Jaume I.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3779

Data del DOGV
:   26-06-2000

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2000/4891


Data del document
:   18-05-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Xilxes
    * pla d'urbanisme

RESOLUCIÓ de 18 de maig de 2000, del secretari de la Comissió Territorial d'Urbanisme de Castelló, per la qual es fa públic l'Acord de 17 de maig de 2000, que fa referència a la modificació puntual de les normes subsidiàries de planejament de Chilches sobre zona verda privada en el carrer de Jaume I. [2000/Q4891]
  
Vist l'expedient relatiu a la modificació puntual de les normes subsidiàries de planejament de Chilches sobre zona verda privada en el carrer Jaume I, i de conformitat amb els següents,
  
Antecedents
  
1. El Ple de l'Ajuntament de Chilches va acordar exposar al públic la modificació en la sessió de 30 de desembre de 1999, cosa que es va portar a cap per mitjà dels anuncis publicats en el periòdic Mediterráneo, de 2 de gener de 2000, i en el Diari Oficial de la Generalitat Valenciana, de 15 de febrer de 2000. Transcorregut el període d'informació al públic, durant el qual no es van formular al·legacions, el Ple de l'ajuntament va aprovar provisionalment la modificació el 30 de març de 2000, després de la qual cosa l'expedient es va trametre al Servei Territorial d'Urbanisme, per a l'aprovació definitiva, el 8 de maig de 2000.
  
2. El projecte consta de memòria i plànols.
  
3. L'objecte de la modificació consisteix a alterar la qualificació urbanística d'una àrea de 153, 43 metres quadrats, situada en el carrer Jaume I de Chilches, que passa de sòl dotacional xarxa viària a zona verda privada.
  
Segons la memòria justificativa, la modificació pretén esmenar un error en la documentació gràfica, apreciable si s'observa en la totalitat el carrer de Jaume I. En aquest carrer la xarxa viària i la zona d'aparcaments mantenen una amplària homogènia, a partir de la qual es qualifiquen de zona verda privada unes àrees intersticials creades en els trams on la línia d'edificació recula.
  
4. El 7 de febrer de 2000, el director general d'Urbanisme i Ordenació Territorial va emetre un informe previ.
  
Fonaments de dret
  
1. La tramitació ha sigut correcta, d'acord amb el que estableixen els articles 38 i següents de la Llei 6/1994, de 15 de novembre, Reguladora de l'Activitat Urbanística (d'ara endavant LRAU), i concordants del Reglament de Planejament de la Comunitat Valenciana, aprovat pel Decret 201/1998, de 15 de desembre (d'ara endavant RPCV).
  
2. La documentació està completa, als efectes del compliment de l'article 27 de la LRAU i concordants del RPCV.
  
3. La modificació que s'examina comporta la introducció d'alteracions en l'ordenació detallada del sòl urbà.
  
Tal com, reiteradament ha establert la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic (sentències de 20 de gener de 1992 R.A.715 i de 17 de març de 1992 R.A. 3283), i gaudeix en aquests casos l'administració d'àmplia llibertat per a elegir, entre les alternatives possibles, la forma en la qual el territori ha de quedar ordenat (sentència de 2 de gener de 1992 R.A. 698). Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals (sentència de 17 de juliol de 1991 R.A. 6342), per la qual, quan es tracte d'aquestes determinacions, aquella discrecionalitat ha de ser una actuació de l'ajuntament, des de la representació que li confereix la seua legitimació democràtica.
  
La Llei 6/1994, de 15 de novembre, Reguladora de l'Activitat Urbanística (d'ara endavant LRAU), recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que està vedat a la resolució autonòmica d'aprovació qüestionar la interpretació d'aquest interés formulada pel municipi des de la pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran considerar l'oportunitat de les iniciatives urbanístiques que se li plantegen.
  
4. L'article 55.3 de la LRAU estableix que «qualsevol alteració de l'ordenació establida per un pla que augmente l'aprofitament lucratiu privat d'algun terreny o desafecte el sòl de la destinació pública, haurà de preveure les mesures compensatòries necessàries per a mantenir la proporció i qualitat de les dotacions públiques previstes respecte a l'aprofitament, sense augmentar aquest en detriment de la millor realització possible dels estàndards de l'ordenació». Aquest precepte legal es troba desplegat per l'article 17 de l'annex del RPCV que regula els estàndards aplicables a les modificacions de planejament. En concret, l'apartat tercer de l'article 17 de l'annex del RPCV estableix que «quan ni l'antiga ordenació (a) ni la nova (n) complisca aquests estàndards serà exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que: ISDn/IEBn > ISDa/IEBa».
  
En el cas que tractem l'alteració que s'examina, encara que implica la desaparició d'un sòl qualificat de dotacional viari, no comporta cap increment d'edificabilitat, ja que la franja de sòl afectada queda qualificada de zona verda privada. D'altra banda, queda suficientment acreditat en l'expedient quina és l'amplària del vial en tot el traçat, així com que el sòl que limita amb el que s'ha alterat ara està qualificat també de zona verda privada, elements aquests dels quals pot concloure's que, amb la modificació s'esmena una incongruència del planejament vigent.
  
Així les coses, no hi ha obstacles legals a l'aprovació definitiva.
  
5. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques, Urbanisme i Transports, o bé sotmetre la proposta al dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria.
  
D'acord amb tot el que s'ha exposat anteriorment, la Comissió Territorial Informativa d'Urbanisme de Castelló acorda:
  
Aprovar definitivament la modificació puntual de les normes subsidiàries de planejament del municipi de Chilches relativa a zona verda privada en el carrer de Jaume I.
  
Contra aquest acord, que no posa fi a la via administrativa, es podrà interposar un recurs administratiu d'alçada, en el termini d'un mes, davant el conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.